Document ID: 32001R0213

Ir-Regolament tal-Kunsill
tad-9 ta' Jannar 2001
li jippreskrivi regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta' metodi għall-analiżi u l-valutazzjoni tal-kwalità tal-ħalib u prodotti mill-ħalib u li jemenda r-Regolamenti (KE) Nru 2771/1999 u (KE) Nru 2799/1999
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta' Mejju 1999 dwar l-organizzazzjoni komuni tas-suq tal-ħalib u prodotti mill-ħalib [1], u b'mod partikolari Artikoli 10 u 15 u Artikoli 26(3), 29(1) u 31(14) tiegħu,
Billi:
(1) Ir-Regolamenti tal-Kummissjoni (KEE) Nru 1216/68 u (KEE) Nru 3942/92 u (KE) Nru 86/94, (KE) Nru 2721/95, (KE) Nru 1080/96, (KE) Nru 1081/96, (KE) Nru 1082/96, (KE) Nru 1854/96 (KE) Nru 880/98 u (KE) Nru 1459/98, li r-referenzi sħaħ tagħhom jingħataw f’Anness XXVI ta' dan ir-Regolament, jippreskrivu metodi ta' referenza u rutina għall-analiżi u stima ta' kwalità tal-ħalib u prodotti tal-ħalib u jistabbilixxu l-iskop u r-regoli għall-applikazzjoni ta' dawn il-metodi. Fl-interess taċ-ċarezza u biex tipprovdi lil dawk li joperaw fis-settur bi grupp wieħed ta' metodi u regoli biex japplikawhom, ir-Regolamenti hawn fuq imsemmija għandhom jerġgħu jissawwru u jinġiebu flimkien ġo test wieħed. Għall-istess raġuni, r-Regolamenti tal-Kummissjoni (KE) Nru 2771/1999 tas-16 ta' Diċembru 1999 li jippreskrivu regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta' intervent fis-suq tal-butir u l-krema [2] u (KE) Nru 2799/1999 taż-17 ta' Diċembru 1999 li jippreskrivi regoli dettaljati għall-applikazzjoni tar-Regolament (KE) Nru 1255/1999 fir-rigward ta' l-għotja ta' għajnuna għall-ħalib xkumat u trab tal-ħalib xkumat maħsub bħala għalf għall-annimali u l-bejgħ ta' dan it-tarb tal-ħalib xkumat [3] għandhom jiġu emendati sabiex l-annessi ta' dawn ir-Regolamenti li jirrigwardaw metodi ta' analizi jistgħu jiġu inklużi f'dan ir-Regolament.
(2) Il-kompożizzjoni u r-rekwiżiti ta' kwalità għall-ħalib u prodotti tal-ħalib preskritti skond l-arranġamenti li għalihom hemm disposizzjonijiet fir-Regolament (KE) Nru 1255/1999 għandhom jiġu verifikati biex tiżgura li jitħarsu sewwa.
(3) Il-metodi ta’ referenza għal verifiki bħal dawn huma spiss metodi ppublikati minn organizzazzjonijiet internazzjonali bħal KES, IDF, OIS u AOAC International, li jiġu regolarment aġġornati minn dawn l-organizzazzjonijiet. F'ċerti każijiet metodu komunitarju ta' riferiment huwa preskritt, filwaqt li f'każijiet oħra ebda metodu ta' riferiment m'huwa speċifikat fir-regoli tal-Komunità. Sabiex tiżgura li l-metodi ta' riferiment huma applikati b'mod uniformi, lista ta' metodi ta' riferiment għandha ssir kull sena u dawk il-metodi inklużi fil-lista biss jistgħu jiġu applikati.
(4) L-użu ta' metodi ta' rutina m'għandux jitwarrab għal kollox. Il-kondizzjonijiet għall-użu tagħhom għandhom għalhekk jiġu speċifikati.
(5) Metodi komuni għandhom ukoll jiġu stabbiliti biex tiżgura taħriġ uniformi fl-istima tar-riżultati ta' l-analiżijiet, fil-valutazzjoni sensorja tal-prodotti interessati u fl-eżami mill-ġdid tar-riżultati li dwarhom kien hemm nuqqas ta' qbil.
(6) Għal xi analiżijiet, m'hemmx bħalissa ebda metodi ta' riferiment aċċettati internazzjonalment li ġew validati u għalhekk m'hemm ebda tagħrif disponibbli dwar il-varjazzjoni bejn il-laboratorji ta' riżultati analitiċi. Metodi Komunitarji għandhom għalhekk ikunu preskritti, li jkunu ġew validati skond regoli stabbiliti internazzjonalment u huma applikati bħala metodi ta' riferiment.
(7) Ir-Regolament tal-Kummissjoni (KE) Nru 2571/97 ta’ l-15 ta' Diċembru dwar il-bejgħ ta' butir bi prezzijiet mnaqqsa u l-għoti ta' għajnuna għall-krema, butir u butir ikkonċentrat għall-użu fil-manifattura ta' prodotti ta' l-għaġina, ġelat u prodotti oħra ta' l-ikel [4], kif emendat l-aħħar bir-Regolament (KE) Nru 635/2000 [5], fih disposizzjonijiet għall-intraċċar ta' krema, butir u butir ikkonċentrat f'ċerti ċirkustanzi biex tiżgura użu aħħari sewwa ta' dawn il-prodotti. Peress li l-intraċċar huwa importanti biex l-iskema titħaddem sewwa, u sabiex tiżgura li l-operaturi li jieħdu sehem fiha jirċievu trattament indaqs, metodi komuni għandhom jiġu stabbiliti biex jiġu determinati xi uħud minn dawn it-tracers.
(8) Skond ir-Regolament tal-Kummissjoni (KEE) Nru 3143/85 tal-11 ta' Novembru 1985 dwar il-bejgħ bi prezzijiet mnaqqsa ta' butir ta' intervent maħsub għall-konsum dirett taħt sura ta' butir [6] ikkonċentrat, kif emendat l-aħħar bir-Regolament (KE) Nru 101/1999 [7], ir-Regolament tal-Kummissjoni (KEE) Nru 429/90 ta' l-20 ta' Frar 1990 dwar l-għoti b'sejħa ta' offerti ta' għajnuna għall-butir ikkonċentrat maħsub għall-konsum dirett fil-Komunità [8], kif emendat l-aħħar bir-Regolament (KE) Nru 124/1999 [9], u r-Regolament (KE) Nru 2571/97, il-butir ikkonċentrat għandu jiżdiedulu t-tracers taħt sorveljanza. It-tħaris tar-rekwiżiti għall-intraċċar ta' butir ikkonċentrat għandu jiġi applikat sewwa biex tiżgura li l-prodotti ma jsirilhomx tibdil. Għandu għalhekk ikun preskritt metodu komuni ta' tkixxif ta' dawn it-tracers.
(9) Skond Artikolu 9 tar-Regolament (KE) Nru 1255/1999, l-għajnuna għal ħażna privata tista' tingħata għall-ġobnijiet magħmula mill-ħalib ta' ngħaġ. Rifużjoni speċjali għal dawn l-istess prodotti tista' tingħata skond Artikolu 31 ta' dan ir-Regolament. Il-ġobnijiet magħmula mill-ħalib tan-ngħaġ, ħalib tal-mogħoż, ħalib tal-gendus salvaġġ u taħlitiet ta' ħalib tan-ngħaġ, mogħoż u gendus salvaġġ jistgħu jiġu impurtati fil-Komunità b'arranġamenti preferenzjali minn ċerti pajjiżi terzi. Minħabba d-disposizzjonijiet ta' hawn fuq, kontrolli xierqa jinħtieġu biex jiżguraw li ebda ħalib tal-baqra ma ġie miżjud fil-prodotti msemmija. Metodu ta' riferiment tal-Komunità għandu għalhekk iikun stabbilit għat-tkixxif tal-ħalib tal-baqra, mingħajr ħsara għall-użu ta' metodi ta' rutina, sakemm iħarsu ċerti kriterji.
(10) Skond ir-Regolament tal-Kummissjoni (KEE) Nru 2921/90 ta' l-10 ta' Ottubru 1990 dwar l-għoti ta' għajnuna għal-ħalib xkumat użat għall-produzzjoni tal-każeina u każeinati [10], kif emendat l-aħħar bir-Regolament (KE) Nru 2654/1999 [11], l-assenza tal-koliformi għandha tinkixef. Il-metodu ta' riferiment aċċettat internazzjonalment għat-tkixxif tal-koliformi fil-ħalib u prodotti tal-ħalib huwa Standard Internazzjonali IDF 73 A: 1985. Iżda, dak l-istandard huwa applikabbli biss taħt sura modifikata għat-tkixxif tal-koliformi f'ċerta kwantità ta' prodott. Metodu ta' riferiment tal-Komunità għat-tkixxif tal-koliformi ġiet għalhekk stabbilità fuq il-bażi ta' l-istandard hawn fuq imsemmi.
(11) Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura ta' tariffi u statistika u dwar it-Tariffa Komuni Doganali [12], kif emendat l-aħħar bir-Regolament (KE) Nru 254/2000 [13], għandu disposizzjonijiet għal rati differenti ta' dazju għall-prodotti ta' l-ikel kompost li jaqgħu taħt it-titolu tat-tariffa Nru 2309, skond il-kontenut ta' prodott ta' ħalib. Biex tiżgura li r-regoli msemmija jiġu applikati b'mod uniformi, metodu magħruf b'mod ġenerali għall-analiżi ta' kontenut ta' lattożju għandu jkun preskritt għall-użu obbligatorju fl-Istati Membri kollha.
(12) Skond ir-Regolament (KE) Nru 1255/1999, il-butir u t-trab tal-ħalib xkumat maħsuba għall-intervent jew, fil-każ tat-trab tal-ħalib xkumat, għall-użu bħala għalf għall-annimali, għandhom iħarsu ċerti rekwiżiti ta' kwalità. Metodi ta' riferiment għandhom jiġu preskritti biex tivverifika li dawn ir-rekwiżiti jitħarsu.
(13) It-tħaddim ta' xi uħud mill-metodi mdaħħla għall-ewwel darba f'dan ir-Regolament ser jeħtieġ perjodu ta' adattament. L-applikazzjoni ta' dawn il-metodi għandha għalhekk tiġi differita.
(14) Il-Kumitat ta’ Ġestjoni tal-Ħalib u l-Prodotti mill-Ħalib ma tax l-opinjoni fil-limitu taż-żmien stabbilit mill-president tiegħu,
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Għan u qasam ta' applikazzjoni
Dan ir-Regolament jippreskrivi r-regoli għall-applikazzjoni ta' metodi ta' analiżi kimika, fiżika u mikrobijoloġika u ta' valutazzjoni sensorja tal-ħalib u prodotti tal-ħalib li jridu jintużaw skond l-arranġamenti li għalihom hemm disposizzjonijiet fl-organizzazzjoni komuni tas-suq tal-ħalib u prodotti tal-ħalib stabbiliti bir-Regolament (KE) Nru 1255/1999. Jippreskrivi wkoll xi uħud minn dawn il-metodi.
Artikolu 2
Lista ta' metodi
1. Anness I ta' dan ir-Regolament fih lista ta' metodi ta' riferiment applikabbli għall-analiżijiet kif msemmi f’Artikolu 1.
2. Il-Kummissjoni għandha taġġorna l-lista ta' l-anqas darba f'sena bi qbil mal-proċedura preskritta f’Artikolu 42 tar-Regolament (KEE) Nru 1255/1999.
Artikolu 3
Metodi ta' rutina
Metodi ta' rutina jistgħu jintużaw għall-analiżijiet meħtieġa mir-regoli tal-Komunità sakemm ikunu kalibrati sewwa u kkontrollati regolarment mal-metodu ta' riferiment.
Il-proċedura deskritta f’Anness II tista' tiġi applikata għall-kontroll tar-riżultati miksuba b'metodi ta' rutina li huma qrib il-limiti speċifikati fir-Regolamenti msemmija.
F'każijiet ta' nuqqas ta' qbil, ir-riżultati miksuba bil-metodu ta' riferiment għandhom ikunu deċiżivi.
Artikolu 4
Konvalidazzjoni tal-metodi ta' riferiment
1. Il-metodi ta' riferiment għandhom jiġu konvalidati jekk iħarsu kriterji pre-determinati ta' preċiżjoni li jirrigwardaw il-limitu ta' ripetibbilità u riproduċibbilità.
2. Jekk xi metodu ta' riferiment preskritt fir-Regolamenti msemmija ma jkunx ġie konvalidat, l-Istati Membri għandhom jistabbilixxu limitu proviżorju ta' riproduċibbilità.
Il-limitu għandu jinkiseb skond il-proċedura deskritta f’Anness III (b). Iżda, għall-ewwel tmintax-il xahar wara d-dħul fis-seħħ ta' dan ir-Regolament, l-Istati Membri jistgħu jużaw proċedura ekwivalenti.
It-tharis tal-limitu għandu jiġi kkontrollat ta' l-inqas darba fis-sena.
3. Fejn ir-riżultati ta' applikazzjoni ta' metodi konvalidati ta' riferiment jew metodi b'ċifri proviżorji ta' preċizjoni juru li l-limitu nqabeż, ir-riżultati analitiċi jistgħu jiġu valutati billi jintuża l-metodu deskritt f’Anness IV biex titkejjel id-differenza kritika mill-limitu msemmi.
Artikolu 5
Kemm jistgħu jiġu aċċettati r-riżultati ta' l-analiżi
1. L-analiżijiet għandhom isiru fil-laboratorji li joperaw proċedura interna ta' kontroll ta' kwalità skond dik li hemm deskritta f’Anness V(a) jew xi proċedura ta' standard ekwivalenti.
Deskrizzjoni dettaljata tal-proċedura applikata għandha tkun disponibbli għall-konsultazzjoni fil-laboratorju.
2. Il-laboratorji għandhom jistabbilixxu l-preċizjoni interna tagħhom ma’ l-ewwel dawra tal-metodi kollha, billi jsegwu:
(a) il-proċedura deskritta f’Anness V(b), jew
(b) proċedura pubblikata u konvalidata b'ripetibbilità stabbilita.
It-tħaris tal-limitu ta' riproduċibbilità għandu jiġi kontrollat ta' l-inqas darba f'sena billi tintuża l-proċedura deskritta f’Anness III(a).
It-tieni subparagrafu m'għandux japplika għall-laboratorji li jkunu ħadu sehem f'iskema ta' ttestjar ta' profiċjenza matul is-sena.
3. Ir-rapporti tal-laboratorju tar-riżultati ta' l-analiżi għandu jkollhom biżżejjed informazzjoni biex issir stima tar-riżultati skond Anness IV u Anness VIII.
4. Ir-riżultati ta' l-analiżi għandhom jitqiesu bħala xierqa jekk jinkisbu skond il-kriterji ta' aċċettabilità deskritti fil-proċedura interna ta' kontroll tal-kwalità msemmija fil-paragrafu 1 u l-preċiżjoni interna msemmija fil-paragrafu 2.
Artikolu 6
Valutazzjoni sensorja
1. Għall-butir, il-proċeduri deskritti f’Anness VI għandhom jiġu applikati għall-kontroll tar-rendiment ta' l-assessuri u ta' kemm wieħed jista' jafda r-riżultati. Il-proċedura deskritta f’Anness VII għandha tiġi applikata bħala metodu ta' riferiment għall-valutazzjoni sensorja.
2. Għall-ħalib u prodotti tal-ħalib ħlief il-butir, il-metodu ta' riferiment li jrid jintuża mill-Istati Membri għall-valutazzjoni sensorja għandu jkun jew IDF standard 99C/1997 jew xi metodi oħra kompatibbli li huma għandhom javżaw bihom lill-Kummissjoni.
Il-proċeduri deskritti f’Anness VI jistgħu jiġu wzati għal kontroll tar-rendiment ta' l-assessuri u ta' kemm wieħed jista' jafda r-riżultati.
Artikolu 7
Kampjonatura u nuqqas ta' qbil dwar ir-riżultati ta' l-analiżijiet
1. Kampjuni duplikati għandhom jittieħdu għall-analiżijiet meħtieġa mir-regoli tal-Komunità.
2. Il-proċedura deskritta f’Anness VIII għandha tintuża f'każijiet fejn ir-riżultati ta' xi analiżi ma jiġux aċċettati mill-operatur:
KAPITOLU II
METODI TA' ANALIŻI
Artikolu 8
Kontenut ta' ilma/solidi-mhux grassi/grassi tal-butir
1. Il-metodu ta' analiżi deskritt f’Anness IX għandu jintuża bħala l-metodu ta' riferiment biex jitkejjel il-kontenut ta' ilma fil-butir.
2. Il-metodu ta' analiżi deskritt f’Anness IX għandu jintuża bħala l-metodu ta' riferiment biex jitkejjel il-kontenut ta' solidi-mhux-grassi fil-butir.
3. Il-metodu ta' analiżi deskritt f’Anness IX għandu jintuża bħala l-metodu ta' riferiment biex jitkejjel il-kontenut ta' grass fil-butir.
Artikolu 9
Tracers
1. Il-metodu ta' analiżi deskritt f’Anness XII għandu jintuża bħala l-metodu ta' riferiment biex titkejjel il-vanillina fil-butir ikkonċentrat, butir u krema.
2. Il-metodu ta' analiżi deskritt f’Anness XIII għandu jintuża bħala l-metodu ta' riferiment biex jitkejjel il-kontenut ta' ethyl ester tal-beta-apo-8 ta' l-aċidu karoteniku fil-butir ikkonċentrat u l-butir.
3. Il-metodu ta' analiżi deskritt f’Anness XIV għandu jintuża bħala l-metodu ta' riferiment biex jitkejjel il-kontenut ta' b-sitosterol jew stigmasterol fil-butir u butir ikkonċentrat.
4. Butir ikkonċentrat, butir u krema ikunu ġew ittraċċjati bi qbil mar-regoli rilevanti tal-Komunità jekk ir-riżultati miksuba huma skond dak li hemm speċifikat fil-paragrafu 8 ta' l-Annessi msemmija fil-paragrafi 1,2 u 3.
Artikolu 10
Tkixxif ta' każeina fil-ħalib tal-baqar
1. Il-metodu ta' riferiment ta' analiżi deskritt f’Anness XV għandu jintuża biex tiżgura li l-ġobon li għandu jkun magħmul esklużivament mill-ħalib tan-ngħaġ, ħalib tal-mogħoż jew ħalib tal-gniedes slavaġġ jew minn taħlita ta' ħalib tan-ngħaġ, mogħoż u gniedes ma jkunx fil-fatt fih każeina tal-ħalib tal-baqar.
Il-każeina tal-ħalib tal-baqar għandha titqies bħala preżenti jekk il-kontenut apparenti ta' każeina fil-ħalib tal-baqar tal-kampjun ta' analiżi huwa daqs jew ogħla mill-kontenut tal-kampjun ta' riferiment li jkollu fih 1 % ħalib tal-baqar kif deskritt f’Anness XV.
2. Metodi ta' rutina għat-tkixxif ta' każeina tal-ħalib tal-baqar fl-ġobnijiet kif imsemmi fil-paragrafu 1 jistgħu jintużaw sakemm:
(a) il-limitu ta' tkixxif huwa 0,5 % jew anqas,
(b) m'hemmx riżultati pożittivi foloz,
(ċ) il-każeina tal-ħalib tal-baqar tinħass bis-sensitività rikjesta ukoll wara perjodi twal ta' sajran, kif jista' jiġri matul il-kondizzjonijiet normali fil-kummerċ.
Jekk il-kondizzjoni meħtieġa li għaliha hemm disposizzjonijiet f'(b) ma titħarisx, kull kampjun li jagħti riżultat posittiv għandu jiġi analizzat bl-użu tal-metodu ta' riferiment.
Jekk il-kondizzjoni meħtieġa li għaliha hemm disposizzjonijiet f'(ċ) ma titħarisx għal xi wieħed mit-tipi ta' ġobon imsemmija fil-paragrafu 1, il-ġobon għandu jiġi analizzat bl-użu tal-metodu ta' riferiment.
Artikolu 11
Tkixxif tal-koliformi
1. Il-metodu ta' riferiment ta' analiżi deskritt f’Anness XVI għandu jintuża biex tinkixef il-presenza ta' koliformi fil-butir, trab tal-ħalib xkumat, każeina u każeinati.
2. Metodi ta' rutina għat-tkixxif ta' koliformi jistgħu jintużaw sakemm ir-riżultati miksuba jistgħu jitqabblu mar-riżultati miksuba bil-metodu ta' riferiment deskritt fl-Anness msemmi. Il-metodi ta' rutina għandhom b'mod partikolari jkollhom limitu ta' tkixxif xieraq. Ma jistax ikun hemm riżultati negattivi-foloz. Jekk ir-riżultati negattivi foloz ma jistgħux jiwarrbu għal kollox, kull riżultat pożittiv għandu jiġi kkonfermat bl-użu tal-metodu ta' riferiment.
Artikolu 12
Kontenut ta' lattożju
Il-metodu għall-kejl ta' kontenut ta' lattożju tal-prodotti li jaqgħu fi ħdan il-Kodiċi NM 2309 huwa deskritt f’Anness XVII.
Artikolu 13
Tkixxif tat-tames tax-xorrox
1. Il-metodu ta' tkixxif għat-tames tax-xorrox fit-trab tal-ħalib xkumat maħsub għal-ħażna pubblika huwa deskritt f’Anness XVIII.
2. Il-metodu ta' tkixxif għat-tames tax-xorrox fit-trab tal-ħalib xkumat maħsub għal-ħażna pubblika huwa deskritt f’Anness XVIII.
Artikolu 14
Tkixxif ta' xorrox
Il-metodu ta' tkixxif għax-xorrox fit-trab tal-ħalib xkumat huwa deskritt f’Anness XX.
Artikolu 15
Residwi antimikrobijotiċi
Il-metodu ta' tkixxif għar-residwi antibijotiċi u sulfonamidi/dapson fit-trab tal-ħalib xkumat huwa deskritt f’Anness XXI.
Artikolu 16
Kontenut tat-trab tal-ħalib xkumat.
Il-metodu għall-kejl ta' kontenut ta' trab tal-ħalib xkumat fl-għalf kompost huwa deskritt f’Anness XXII.
Artikolu 17
Tkixxif tal-lamtu
Il-metodu ta' tkixxif għal tkixxif ta' lamtu fit-trab tal-ħalib xkumat, trab tal-ħalib snaturat u għalf kompost huwa deskritt f’Anness XXIII.
Artikolu 18
Kontenut ta' ilma fit-trab aċidu tax-xorrox
Il-metodu għall-kejl ta' kontenut ta' ilma fit-trab aċidu tax-xorrox maħsub għall-użu bħala għalf kompost huwa deskritt f’Anness XXIV.
Artikolu 19
Tkixxif ta' xaħmijiet barranin
Il-metodu ta' tkixxif tax-xaħmijiet barranin fix-xaħmijiet tal-ħalib huwa deskritt f’Anness XXV.
KAPITOLU III
DISPOŻIZZJONIJIET FINALI
Artikolu 20
Emendi għar-Regolament (KE) Nru 2771/1999
Ir-Regolament (KE) Nru 2771/1999 huwa emendat skond dan li ġej:
1. L-ewwel sentenza ta' Artikolu 4 (1) tiġi mibdula b'dan li ġej: "L-awtoritajiet kompetenti għandhom jikkontrollaw il-kwalità ta' butir billi jużaw il-metodi deskritti f’Anness I u fuq il-bażi ta' kampjuni meħuda skond ir-regoli preskritti f’Anness IV."
2. F’Anness I, in-nota f'qiegħ il-paġna 2 hija mibdula b'dan li ġej: "Ara Anness I tar-Regolament (KE) Nru 213/2001".
3. Annessi II u III jitħassru.
4. Fis-sentenza ta' qabel ta' l-aħħar ta' Anness IV, 2, il-kliem "ma' Anness III" jinbidlu bil-kliem "ma' Anness VII tar-Regolament (KE) Nru 213/2001".
Artikolu 21
Emendi għar-Regolament (KE) Nru 2799/1999
Ir-Regolament (KE) Nru 2799/1999 huwa emendat skond dan li ġej:
1. Artikolu 20 (1), (2), (3) u (4) huwa mibdul b'dan li ġej:
"1. Il-kontenut ta' trab tal-ħalib xkumat ta' għalf mħallat u kompost għandu jiġi mkejjel bl-ittestjar ta' kull kampjun ta' l-inqas duplikat bl-użu tal-metodu ta' analiżi deskritt f’Anness XXII tar-Regolament (KE) Nru 213/2001, supplimentat bil-kontrolli li għalihom hemm disposizzjonijiet f’Artikolu 17 (3) ta' dan ir-Regolament. Jekk jkun hemm diskrepanza bejn ir-riżultati ta' dawn il-kontrolli, ir-riżultat ta' l-ispezzjoni fuq il-post għandha tkun konklużiva.
2. In-nuqqas ta' tames tax-xorrox għandu jiġi ppruvat bl-użu tal-metodu deskritt f’Anness XIX tar-Regolament (KE) Nru 213/2001.
3. Il-kontenut ta' lamtu ta' l-għalf kompost għandu jiġi determinat bil-kontrolli li għalihom hemm disposizzjonijiet f’Artikolu 17 (3) ta' dan ir-Regolament, li għandhom jiġu supplimentati bil-metodu ta' analiżi deskritt f’Anness XXIII tar-Regolament (KE) Nru 213/2001.
4. Il-kontenut ta' ilma tat-trab aċidu tax-xorrox għandu jiġi determinat bl-użu tal-metodu ta' analiżi deskritt f’Anness XXIV tar-Regolament (KE) Nru 213/2001."
2. Annessi III, IV, V u VI jitħassru.
Artikolu 22
Tħassir
Ir-Regolamenti (KEE) Nru 1216/68, (KEE) Nru 3942/92, (KE) Nru 86/94, (KE) 2721/95, (KE) Nru 1854/96, (KE) Nru 1080/96, (KE) Nru 1081/96, (KE) Nru 1082/96, (KE) Nru 880/98 u (KE) Nru 1458/98 jiġu mħassra.
Ir-riferimenti għar-Regolamenti mħassra għandhom jinftiehmu bħala riferimenti għal dan ir-Regolament.
Artikolu 23
Dħul fis-seħħ
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Iżda, l-metodi deskritti f’Annessi III, IV.4, V, VI u VIII għandhom japplikaw tmintax-il xahar wara d-dħul fis-seħħ ta' dan ir-Regolament.
Dan ir-Regolament għandu jorbot fis-sħiħ u japplika direttament fl-Istati Membri kollha.
Magħmul fi Brussel, id-9 ta' Jannar 2001.

Labels: 0
3
17
6